**छोटे घर सजवा असे**

**तुम्हीही तुमचे घर इतरांच्या घरापेक्षा वेगळे आणि सुंदर बनवू शकता काही अशा प्रकारे...**

**\* पूनम अहमद**

महिलांना घर सजावटीची बरीच आवड असते. त्यांना प्रत्येक गोष्ट अगदी चोख लागते. पण, घर सजविण्यासाठीची माहिती सर्वांकडेच पुरेशी नसते. दुसरीचे बघून तुम्ही तुमचे घर सजवता. तुमचे बघून कोणीतरी तिसरी तिचे घर सजवते. यामुळे घडते असे की, तुमच्या घर सजावटीत काहीच नाविन्य राहत नाही. म्हणूनच माहीत करून घ्या घर सजविण्याचे वेगवेगळे प्रकार, ज्यामुळे तुमचे घर इतरांपेक्षा वेगळे आणि सुंदर दिसेल :

\* तुमच्या घराला वेगळे टेक्स्चर म्हणजेच पोत द्या म्हणजे ते इतरांच्या घरापेक्षा वेगळे दिसेल. यासाठी तुम्ही सर्व भिंतींवर डिझाईन काढणे गरजेचे नाही. एखाद्या भिंतीवर हलकीशी डिझाईन काढूनही तुम्ही घराला वेगळे रूप देऊ शकता. एखाद्या भिंतीवर स्वत: डिझाईन करू शकता, यामुळे तुम्हालाही फार छान वाटेल आणि घरही आकर्षक दिसेल.

\* छोटया काँक्रिटनेही घर सजवता येते. त्याला सुंदरसे डिझाईन करून चिकटवा. यामुळे घराचे वातावरण खूपच नैसर्गिक असल्याचा भास होईल. घरातील खोलांच्या कोपऱ्यात बोन्साय लावा आणि दरवाजाच्या बाहेर झाडाच्या कुंडया ठेवा. यामुळे संपूर्ण घरात हिरवळ असल्यासारखे वाटेल आणि घरही सुंदर दिसेल.

\* तुम्ही जेव्हा कधी समुद्र किनारी फिरायला जाल तेव्हा तेथून शंख-शिंपले नक्की घेऊन या. मेणबत्तीचे स्टँड म्हणून त्याचा वापर करा.

\* घर सजावटीत प्रकाश योजना व्यवस्थित असणे गरजेचे असते. घराच्या सर्व कोपऱ्यांवर लाईट लावा. सौम्य आणि मंद प्रकाश खोलीत चांगला दिसतो. त्यामुळे डोळयांना थंडावा व आराम मिळतो.

\* घर सजवताना सामान जिथल्या तिथे ठेवणे सर्वात महत्त्वाचे असते. घरातील सर्व सामान त्याच्या जागेवरच ठेवा, म्हणजेच एखादी वस्तू जेथे असायला हवी त्या जागेवरच ठेवा.

\* बाथरूमच्या भिंतीवर पायऱ्यांप्रमाणे कप्पे तयार करा. यामुळे नाविन्य मिळेल, शिवाय तुम्ही यावर कपडेही ठेवू शकता. असा बाथरूम नेहमीच्या बाथरूमपेक्षा खूपच वेगळा दिसतो.

\* घरातील छोटेछोटे फॅन्सी डिनर टेबल हे फ्रेम लावून सजवा. विविध प्रकारच्या आरशांचा वापर सजावटीसाठी करता येईल.

\* घराला मॉडर्न लुक द्यायचे असेल तर भिंती, पडदे आणि अंतर्गत सजावटीच्या अन्य वस्तूंसह घराच्या दरवाजावरही लक्ष द्यायला हवे. आजकाल डिझायनर दरवाजे मिळतात. त्यांच्यासोबतच दरवाजाचे हँडल्सही मिळतात. खडबडीत किनारे किंवा हाताला टोचतील असे हँडल निवडू नका. ते हाताने सहज पकडता येईल असे हवे. त्याच्यावर हात निसटेल अशा प्रकारची गुळगुळीत प्लेटिंग केलेली नसावी. आजकाल बाजारात व्हाईट मेटल फिनिश, क्रोम प्लेटेड, बर्निश गोल्ड फिनिश, लोह, पितळ अशा प्रकारे किमतीनुसार विविध प्रकारचे हँडल्स मिळतात.

\* पुस्तकांचे कपाट लांबलचक ठेवा. यामुळे खोलीला एक चांगला केंद्र्बिंदू मिळेल.

\* मुलायम, पातळ पडद्यांमुळे खोली प्रकाशमान व हवेशीर वाटेल.

\* प्रवेशद्वाराला पर्सनल टच द्या. चांगली आठवण असलेल्या फोटोंनी सजवा किंवा ज्या तुमच्या आवडीच्या वस्तू आहेत त्यांचा वापर सजावटीसाठी करा.

\* छोट्या भारतीय घरांसाठी डिझाईन केलेले पडदे किंवा लाकडी पार्टिशन चांगले दिसते. याद्वारे तुम्ही दिवाणखाना व स्वयंपाकघर वेगळे करू शकता.

\* पायऱ्यांच्या खालच्या जागेत छोटे कपाट किंवा तेथे काही कप्पे तयार करून त्या जागेचा वापर करता येईल.

\* छोटी जागा मोठी दिसण्यासाठी आरशांचा वापर उपयोगी ठरतो.

\* जागा कमी असेल तर भिंतींचाही वापर करून घ्या. बैठकीची खोली आणि स्वयंपाकघरातील भिंतीवर सुंदर कपाट तयार करा. ते उजळदार रंगाने रंगवा.